غەزال ڕەشۆ، هامسەرۆکەو ئەنجومەنو ڕاۋەبەری شەنگالی دژ بە بۆردومانەکەردەی وارگەو شەهید ڕۆستەم جودی مەخموری  جەلاو ڕژێمە ئەرەگێرەکەو تورکیایەۋە بە تونڎی ناڕەزایەتش نیشانەدا و هاموەخت بێدەگی و بێهەڵۋێستی نەتەوە یۆگێرتەکێ و حکومەتو ئێراقیش سەرکۆنە کەرد و ۋاتەنش: "پنەۋازەن نەتەوە یۆگێرتەکێ و حکومەتو ئێراقی پەنابەرەکێ وارگەو شەهید ڕۆستەم جودی مەخموری پارێزنانە چونکە یاسا و پیمانەکێ میاندەوڵەتی و ئێراقی ئانەیە سەپنانە".
غەزال ڕەشۆ کە پەی ڕۆژنیوزی قسێش کەردێن ۋاتەنیچش: "ئەگەر ئارۆ هەڵۋێست نەبۆنە ڕژێمو تورکیا هەر بە بۆردومان بەسەندە نمەکەرۆنە و بەڵکو وارگەکەی مەگێرۆرۆرە. ئەگەر مەخمور گێریۆرە ئاوەختە زەمینە پەی ئەرەگێرتەی شەنگالی فەراهەم مەکریۆنە و جارێتەر مەخمووریێ و شەنگالیەکێ کۆچبەرێ ببانێۋە و ئەگەر هەن قڕێ بکریانێۋە".
غەزال ڕەشۆ هامسەرۆکەو ئەنجومەنو ڕاۋەبەری شەنگالی جە دمایی قسەکانشەنە جەختش کەردەنەۋە: "نە مەخموورەیەکێ و نە شەنگالیەکێ بە هێرش و بۆردومانکەردەی نمەتەرسانە و هەرگیزی دەستبەردارێ خاک و ئاۋیشان نمەبانێ و ملکەچێ هیچ دوژمنێۋی ئەرەگێری نمەبانێ و تا دمایی مدرامان پەی ئازادی و ڕزگاری مەکەرانێ".
